b"\n_START_ARTICLE_\nDerval O'Rourke\n_START_SECTION_\nKarriere\n_START_PARAGRAPH_\nO'Rourke deltok i sine f\xc3\xb8rste EM i 2002. Hun deltok b\xc3\xa5de i innend\xc3\xb8rs-EM i Wien i mars og utend\xc3\xb8rs-EM i M\xc3\xbcnchen i august. I begge disse mesterskapene ble hun sl\xc3\xa5tt ut i kvalifiseringsheatet, med henholdsvis fjerde- og femteplass. _NEWLINE_\xc3\x85ret etter, i 2003, deltok hun p\xc3\xa5 60 meter hekk under innend\xc3\xb8rs-VM i Birmingham i mars, og p\xc3\xa5 100 meter hekk under utend\xc3\xb8rs-VM i Paris i august. I Birmingham greide hun \xc3\xa5 komme seg til semifinalen, men ble sl\xc3\xa5tt ut med sjetteplass i sitt heat. I Paris kom hun bare p\xc3\xa5 \xc3\xa5ttendeplass i kvalifiseringsheatet, og gikk ikke videre. _NEWLINE_23 \xc3\xa5r gammel deltok hun i sitt f\xc3\xb8rste OL i Athen. Hun var den eneste irske deltakeren p\xc3\xa5 100 meter hekk, og ble sl\xc3\xa5tt ut etter syvendeplass i kvalifiseringsheatet. Tiden hennes var 13,46. Joanna Hayes vant dette kvalifiseringsheatet p\xc3\xa5 12,71. _NEWLINE_I 2005 var det igjen to store mesterskap. I mars deltok hun p\xc3\xa5 60 meter hekk under EM i friidrett innend\xc3\xb8rs i Madrid. Her n\xc3\xa5dde hun semifinalen, men ble der sl\xc3\xa5tt ut med tiden 8,09. Susanna Kallur vant denne \xc3\xb8velsen med 7,80. Senere p\xc3\xa5 \xc3\xa5ret, i august, var det VM i friidrett i Helsingfors. Her stilte hun p\xc3\xa5 100 meter hekk, og ble igjen sl\xc3\xa5tt ut i semifinalen. Her l\xc3\xb8p hun p\xc3\xa5 13,23. Verdensmester ble Michelle Perry, med tiden 12,66. _NEWLINE_Under VM i friidrett innend\xc3\xb8rs 2006 vant O'Rourke vant gull p\xc3\xa5 60 m hekk, og ble den f\xc3\xb8rste irske kvinne til \xc3\xa5 vinne en VM-tittel i friidrett innend\xc3\xb8rs. P\xc3\xa5 sin vei mot seieren satte hun irsk nasjonal rekord to ganger, og hennes vinnertid ble 7,84._NEWLINE_Hun hadde en god 2006 utend\xc3\xb8rssesong, etter at hun mistet starten av sesongen p\xc3\xa5 grunn av skade. I oppkj\xc3\xb8ringen til EM senket O'Rourke hennes egen irske nasjonale rekord p\xc3\xa5 100 meter hekk to ganger, og satte en personlig rekord med 12,85 f\xc3\xb8r mesterskapet. Under EM i friidrett 2006 tok O'Rourke hjem s\xc3\xb8lv p\xc3\xa5 kvinnenes 100 meter hekk, og satte ny irsk rekord med 12,72. Senere i samme mesterskap l\xc3\xb8p O'Rourke den f\xc3\xb8rste etappen p\xc3\xa5 det irske laget i 4 x 100 m stafett, som ogs\xc3\xa5 satte ny nasjonal rekord med 44,38. De kvalifiserte seg imidlertid ikke til finalen, med kom p\xc3\xa5 sjetteplass i sin semifinalen, og 12.-plass totalt i de to semifinalene. De andre p\xc3\xa5 laget var Joanne Cuddihy, Ailis McSweeney og Anna Boyle._NEWLINE_I 2007 dro Derval til Osaka i Japan, for \xc3\xa5 delta i VM. Hun kvalifiserte seg til semi-finalen, men endte p\xc3\xa5 \xc3\xa5ttendeplass. Ogs\xc3\xa5 i 2007-sesongen var hun plaget med en skade i den tidlige delen av sesongen._NEWLINE_O'Rourke konkurrerte for Irland p\xc3\xa5 kvinnenes 100 meter hekk under Sommer-OL 2008 i Beijing i Kina. Hun klarte ikke \xc3\xa5 kvalifisere seg videre fra kvalifiseringsheatet, og endte p\xc3\xa5 sjetteplass i sitt heat med tiden 13,22. Den d\xc3\xa5rligste tiden blant de som kvalifiserte seg til semifinalene var Aurelia Trywia\xc5\x84ska-Kollasch, med tiden 12,98. Olympisk mester ble Dawn Harper, med tiden 12,54. _NEWLINE_2009 ble en bedre sesong enn 2008. I mars vant hun bronse p\xc3\xa5 60 meter hekk under Innend\xc3\xb8rs-EM i Torino i Italia, med tiden 7,97. Dette var sesongbeste for henne, og det var jevnt mellom de tre medaljistene; Eline Berings vant med 7,92, og Lucie \xc5\xa0krob\xc3\xa1kov\xc3\xa1 tok s\xc3\xb8lvet med tiden 7,94. _NEWLINE_Den 18. august kvalifiserte hun seg til kvartfinalen p\xc3\xa5 100 m hekk kvartfinalen i VM, og kom p\xc3\xa5 2.-plass i heat 3 med tiden 12,86, som var bestetid for sesongen. Med 12,73 og tredjeplass i sin semifinale kvalifisere hun seg til VM-finalen. Hun var \xc3\xa9n av to som kvalifiserte seg p\xc3\xa5 tid, i tillegg til de to beste i hver av de tre semifinalene. I finalen 19. august ble O'Rourke nr. 4 med tiden 12,67, som var ny nasjonal rekord, og den raskeste tiden av en europeer i 2009. _NEWLINE_Hun valgte \xc3\xa5 ikke delta ved VM innend\xc3\xb8rs i 2010 i mars, p\xc3\xa5 grunn av en mindre skade. Men under EM i friidrett 2010 i Barcelona var hun tilbake, og tok hun s\xc3\xb8lv p\xc3\xa5 100 meter hekk. O'Rourke satte igjen irsk rekord, p\xc3\xa5 12,65, som var 0,02 sekunder raskere enn hennes tidligere rekord. Tyrkias Nevin Yan\xc4\xb1t vant EM-gullet med 12,63, kun 0,02 sekunder foran O'Rourke. O'Rourke er den eneste irske ut\xc3\xb8veren som vant medaljer b\xc3\xa5de i EM 2006 og 2010. I september deltok hun ogs\xc3\xa5 ved Verdenscupen i friidrett i Split i Kroatia, som den femte irske friidrettsut\xc3\xb8veren i historien. Her l\xc3\xb8p hun 100 meter hekk, og tiden 12,99 holdt til en femteplass. _NEWLINE_Etter en ny skade deltok hun ved EM i friidrett innend\xc3\xb8rs 2011 i Paris i mars. Her deltok hun p\xc3\xa5 60 meter hekk, og kom p\xc3\xa5 4.-plass med tiden 7,96. Tyske Carolin Nytra vant gullet, foran Tiffany Ofili og Christina Vukicevic. Senere p\xc3\xa5 \xc3\xa5ret, i august, deltok hun ogs\xc3\xa5 ved VM i friidrett i Daegu i S\xc3\xb8r-Korea, der hun kvalifiserte seg til semifinalen, men m\xc3\xa5tte trekke seg p\xc3\xa5 grunn av skade."